Valve Corporation

Valve Corporation (myös Valve Software) on Bellevuessa, Washingtonissa sijaitseva yhdysvaltalainen videopelien kehittämiseen ja digitaaliseen jakeluun erikoistunut yritys. Valve tunnetaan tätä nykyä erityisesti digitaalisen jakelun alusta Steamista, jonka kautta ihmiset voivat ostaa ja ladata videopelejä tietokoneelle. Valve tunnetaan myös kehittämistään videopelisarjoista Counter-Strikesta ja Half-Lifesta.
Historia.
Valve Corporationin (silloinen Valve Software) perustivat Gabe Newell ja Mike Harrington Kirklandissa, Washingtonissa kesällä 1996. Valven teki kuuluisaksi sen ensimmäinen julkaisu, "Half-Life," vuonna 1998.
"Half-Lifen" menestyksen jälkeen Valve ryhtyi kehittämään "Team Fortress Classic" -modia "Half-Lifeen". Valve auttoi myös itsenäisiä modien kehittäjiä ja on hankkinut joidenkin modien oikeudet itselleen. Valven nykyään omistamia, aiemmin itsenäisiä modeja ovat muun muassa "Counter-Strike" ja "Day of Defeat".
Vuoden 2003 E3-messuilla Valve herätti huomiota esittelemällä materiaalia "Half-Life 2:sta", joka näytti olevan jo valmis. "Half-Life 2":n piti ilmestyä vuoden 2003 syksyllä. Pelin julkaisu kuitenkin viivästyi lähdekoodivarkauden myötä. Peli julkaistiin lopulta 16. marraskuuta 2004, ja se osoittautui menestykseksi aiemman osan tavoin.
Maaliskuussa 2011 julkisuuteen vuoti huhuja Valven aikeista oman pelikonsolin kehittämiseksi. "Steam Box" -nimellä huhutun laitteen ideana olisi toimia pelikonsolina, jolla voisi pelata Steam-palvelusta saatavia pelejä. "Steam Box" on myöhemmin tullut tunnetuksi Steam Machine -nimellä.
Valve julkisti oman käyttöjärjestelmän SteamOS:n 23. syyskuuta 2013. SteamOS on Linuxiin perustuva käyttöjärjestelmä, jota on suunnattu erityisesti pelaamiseen. Proton on Wine-pohjainen ohjelmisto Windows-pelien ajamiseen Linuxilla. Valve on myös panostanut Mesa 3D -kehitykseen.
27. syyskuuta 2013 Valve julkisti viimeisen julkistuksen kolmiosaisesta julkaisustaan, Steam Controller -peliohjaimesta. Vuonna 2019 Valve on kertonut myynnissä olevan erän olevan viimeinen valmistettu erä ohjaimesta ja että ohjainta ei enää valmisteta.
Heinäkuussa 2021 Valve kertoi Steam Deck -käsikonsolin tulevan myyntiin saman vuoden joulukuussa. Konsolilla voi pelata samoja pelejä kuin Steam-palvelussa on muutoinkin saatavilla.
Vuonna 2021 Valvella oli 336 työntekijää. Heistä 79 työskenteli Steamin parissa ja 41 laitteistopuolella.
Marraskuussa 2025 Valve kertoi vuonna 2026 tulevista uusista laitteista: Steam Frame VR-lasit, uusi Steam Controller -peliohjain ja uusi Steam Machine -tietokone. Laitteet käyttävät Steam Deckin tavoin SteamOS-käyttöjärjestelmää. Steam Frame toimii myös itsenäisesti pelilaitteena ilman erillistä tietokonetta.
Yritys.
Alkuaikoina yritys käytti tavanomaista yritysrakennetta, mutta koki sen liian rajoittavana. Yritys muutti tapoja ja kehittäjille jäi enemmän autonomiaa, joka ei kuitenkaan ole kaikille sopiva tapa. Yrityksessä ei ole tyypillistä muodollista hallintorakennetta, vaan jäykkä hierarkia on koettu haitallisena. Toisaalta yrityksellä on ollut ongelmana useiden pienien projektien aloittaminen, jotka eivät tule valmiiksi. Yrityksessä tietyillä kokeneemmilla henkilöillä "Overwatch"-ryhmässä on enemmän painoarvoa, mutta tyypillisesti projektit alkavat kun riittävästi kiinnostuneita ihmisiä liittyy projektiin. YouTube-kanavan "People Make Games" mukaan yrityksen kulttuuri ei kannusta riittävästi monipuoliseen palkkaukseen, vaan yritykseen palkataan tyypillisesti samankaltaisia henkilöitä.
"Valve-aika" on julkisuudessa käytetty termi, joka usein liitetään Valven julkaisujen viivästymisille: ilmoitetun ja toteutuneen julkaisuajan välillä voi olla toisinaan merkittävästi eroa.
Ohjelmistot.
Valve on julkaissut pelien kehitykseen useita ohjelmistoja ja ohjelmistokehityspaketteja (SDK):